Vrou in luukse landgoed vermoor(Argieffoto: SA Polisie) Sake van moord en poging tot moord word ondersoek nadat ŉ 79-jarige vrou vermoor en haar man beseer is in ŉ huis in die luukse Pinnacle Point-landgoed in Mosselbaai. Die oorledene se 87-jarige man het omstreeks 10:00 Saterdag alarm gemaak by ŉ buurhuis. “Die ooggetuie het gaan ondersoek instel en die vrou is in die slaapkamer aangetref,” het kapt. Malcolm Pojie, polisiewoordvoerder, gesê. Die polisie is ontbied en die liggaam van die vrou is in ŉ stoel aangetref. Sy het ŉ wond aan haar nek gehad. Die oorledene se man het volgens Pojie verskeie steekwonde opgedoen en ontvang tans behandeling in ŉ hospitaal. “Forensiese ondersoekers fynkam steeds die toneel vir leidrade en die presiese omstandighede rakende die voorval sal deel vorm van die ondersoek.” Enigiemand met inligting oor die voorval word versoek om die ondersoekbeampte by 044 606 5631 of Stop Misdaad by 08600 10111 te bel.